

**Prof. Asoc. Dr. Lindita Xhanari** është pedagoge me kohë të plotë në Departamentin e Gjuhësisë, të Fakultetit të Historisë e të Filologjisë, të Universitetit të Tiranës. Studimet e larta i përfundoi në vitin 1991 në UT, Dega Gjuhë-Letërsi. Që nga viti 1996 ajo është pedagoge në Departamentin e Gjuhësisë të Fakultetit të Historisë e të Filologjisë të Universitetit të Tiranës.

Gjatë periudhës 2004-2006 ndoqi studimet pasuniversitare dhe në mars të vitit 2009 mori titullin “Doktor i shkencave në Gjuhësi”, në Fakultetin e Historisë dhe të Filologjisë. Në shtator të vitit 2009 fitoi titullin Docent dhe në maj të vitit 2014 mori titullin akademik Prof. Asoc..

Ajo ka një karrierë të gjerë profesionale si në fushën e mësimdhënies, ashtu edhe në fushën e studimeve shkencore.

Gjatë periudhës 2003-2004 ka punuar si lektore e gjuhës shqipe në Universita degli Studi di Palermo, Facolta di Lettera e Filosofia, në Itali, ndërsa gjatë viteve 2007-2010 ka kontribuar për hapjen e Degës së Gjuhës Shqipe në Universitetin e Trakyas, në Edirne të Turqisë, duke u bërë mësimdhënësja e parë e gjuhës shqipe atje.

Ajo ka marrë pjesë në disa projekte kombëtare e ndërkombëtare të AKSHI dhe TÜBITAK, folëse e ftuar në mjaft universitete në Turqi dhe Ballkan, ka qenë anëtare e Drejtorisë së Seminarit Ndërkombëtar për Gjuhën, Letërsinë dhe Kulturën/Prishtinë, përfaqësuese e Türk Dil Kurumu të Turqisë për Shqipërinë, koordinatore e Shkollës Verore të Osmanishtes në FHF, anëtare e Këshillit Shkencor të rreth 40 konferencave shkencore brenda dhe jashtë vendit, si dhe anëtare e Bordit Shkencor e gjykatëse shkencore në afro 25 revista shkencore ndërkombëtare.

Fushat e mësimdhënies dhe të ekspertizës shkencore të saj përfshijnëMorfologjinë, Gjuhësinë krahasuese, Gramatikën historike dhe Shkrimet e vjetra të shqipes me alfabet arab. Ajo është autore e një teksti mësimor, e pesë monografive shkencore, e një punimi bibliografik me bashkautorë, si dhe e dy fjalorëve botuar në gjuhë të huaj dhe aprovuar shkencërisht nga institucione të larta shkencore jashtë vendit. Numëron mbi 90 pjesëmarrje në simpoziume ndërkombëtare dhe botime artikujsh shkencorë. Gjithashtu ajo është përkthyese e letërsisë turke në gjuhën shqipe, me mbi 35 romane të përkthyera.